Bjarne Laustsen (S), 2006-11-29:
»Hvornår agter ministeren at mødes med Frederikshavn Kommune og Frederikshavn Havn om den genforhandlingsklausul, der er indføjet i aftalen om overtagelse af Frederikshavn Havn, idet brotaksterne er nedsat, hvilket har betydet mindre transport på og dermed færre indtægter til havnen?«
Jeg har ønsket at få transport- og energiministerens vurdering af den politiske aftale, der blev indgået, da statshavnen blev solgt til Frederikshavn Kommune.
I aftalens punkt 10 står der, at der er enighed mellem parterne om, at hvis brotaksterne bliver sat ned og det bl.a. medfører en dårligere indtjening på ruterne til Frederikshavn, skal der ske en genforhandling af prisen.
Jeg ønsker sådan set, at man fra regeringens side lever op til det, der står i aftalen om, at forholdene skal vurderes.
Det er klart, at der skal foreligge dokumentation fra Frederikshavn Havn, rederierne og Transport- og Energiministeriet, men først og fremmest mener jeg, at der bør finde et møde sted, så man kan leve op til aftalen om salget af havnen.
Det er sådan set det, jeg bliver spurgt om, og jeg kan oplyse, at i dag har jeg bedt mit ministersekretariat om at kontakte Frederikshavn Kommune, så vi kan få et møde om sagen.
Jeg ved ikke, om det kan lade sig gøre, men det vil i hvert fald blive forsøgt.
Hvad angår spørgsmålet om genforhandling, fremgår det af aftalen om overdragelse af Frederikshavn Havn, at der kan åbnes for genforhandling, hvis gods- og passagerertaksterne over Storebælt og Øresundsforbindelsen nedsættes væsentligt inden udgangen af 2005 og det ud fra en helhedsvurdering indebærer en relativt større negativ effekt for godsomsætningen i Frederikshavn Havn.
På den baggrund finder jeg ikke, at der er grundlag for at indlede genforhandlinger med Frederikshavn Kommune.
Men jeg tager naturligvis et møde, så de kan høre min argumentation, for det er nok den mest praktiske måde at gribe sagen an på.
Jeg takker for et meget kontant svar, men jeg vil alligevel gerne høre, om mødet skal finde sted her, og om ministeren deltager i det.
Der er jo indgået en politisk aftale mellem den daværende trafikminister og Frederikshavn Kommune om købet af havnen, og det er jo en ret stor sag, også når man ser på antallet af arbejdspladser.
Det er jo klart, at hvis man ændrer forholdene i regionen og ændrer taksterne, giver det sig udslag på en eller anden måde, og jeg er sikker på, at Frederikshavn Havn og Frederikshavn Kommune er i stand til at dokumentere, at der overføres mindre godsmængder på ruterne.
Derfor ser jeg frem til det møde.
Jeg er glad for at have fået tilsagn om det i dag, og det gør mig selvfølgelig også glad på regionens vegne, at regeringen anerkender, at aftalen skal genforhandles, hvis det kan dokumenteres, at der er sket en omsætningsnedgang på godssiden.
Jeg deler ikke den opfattelse, at havnen har lidt skade af takstnedsættelserne, men det må jeg jo forklare Frederikshavn Kommune og Frederikshavn Havn.
Det er det, jeg vil forsøge på mødet, det er det, der bliver emnet for diskussionen, og så må vi se, hvem der trækker det længste strå.
Jeg takker, og jeg ser frem til, at mødet finder sted i en god og fordragelig tone.
Det har på mange områder været ganske udmærket, at statshavnene er blevet solgt til kommunerne, og at de har fået frie rammer.
Men hvordan og hvorledes udviklingen ville blive, var der jo ingen, der kunne se på daværende tidspunkt, og netop derfor fik man indføjet en genforhandlingsklausul.
Nu er det så op til parterne at blive enige om betalingsspørgsmålet, og jeg er sikker på, at Frederikshavn Havn er i stand til at fremlægge den nødvendige dokumentation for, at der er basis for at foretage en genforhandling af køb- og salgsbetingelserne tilbage fra 2001.
Hermed sluttede spørgsmålet.